Document ID: 32014D0057

DEĊIŻJONI TAL-KUMMISSJONI
tal-4 ta’ Frar 2014
dwar in-notifika mill-Ungerija ta’ pjan nazzjonali tranżizzjonali msemmi fl-Artikolu 32 tad-Direttiva 2010/75/UE tal-Parlament Ewropew u tal-Kunsill dwar l-emissjonijiet industrijali
(notifikata bid-dokument C(2014) 502)
(It-test bl-Ungeriż biss huwa awtentiku)
(2014/57/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (1), u b’mod partikolari t-tieni subparagrafu tal-Artikolu 32(5) tagħha,
Billi:
(1)
Skont l-ewwel subparagrafu tal-Artikolu 32(5) tad-Direttiva 2010/75/UE, l-Ungerija ppreżentat lill-Kummissjoni l-pjan nazzjonali tranżizzjonali tagħha (TNP) permezz ta’ ittra datata t-18 ta’ Diċembru 2012, li waslet għand il-Kummissjoni permezz tal-posta elettronika fit-28 ta’ Diċembru 2012 (2).
(2)
Matul il-valutazzjoni tal-kompletezza tat-TNP, il-Kummissjoni sabet li kienet nieqsa dejta essenzjali għal diversi impjanti inklużi fit-TNP, bħad-data li fiha ngħata l-ewwel permess, l-ammont ta’ fjuwil użat, ir-rata medja annwali tal-fluss tal-gass ta’ skart u l-kontenut tal-ossiġnu ta’ referenza użat fil-kalkoli. Barra minn hekk, uħud mill-impjanti inklużi fit-TNP ma qablux ma’ dawk rapportati mill-Ungerija fl-inventarju tal-emissjonijiet tagħha sottomess fl-2010 skont id-Direttiva 2001/80/KE tal-Parlament Ewropew u tal-Kunsill (3).
(3)
Permezz tal-ittra tat-12 ta’ Ġunju 2013 (4), il-Kummissjoni talbet lill-awtoritajiet Ungeriżi biex jipprovdu d-dejta nieqsa fil-livell tal-impjanti individwali, biex jiċċaraw ir-raġunijiet għaliex inkludew impjant wieħed partikolari fit-TNP, u biex jirrisolvu d-diskrepanzi bejn it-TNP u l-inventarju tal-emissjonijiet skont id-Direttiva 2001/80/KE.
(4)
Permezz tal-ittra elettronika tal-25 ta’ Ġunju 2013 (5), l-Ungerija ssottomettiet l-informazzjoni addizzjonali mitluba u l-kjarifikazzjonijiet.
(5)
Wara valutazzjoni ulterjuri tat-TNP, u l-informazzjoni addizzjonali, il-Kummissjoni bagħtet it-tieni ittra lill-Ungerija fit-13 ta’ Settembru 2013 (6) b’talba biex tikkonferma l-implimentazzjoni korretta tar-regoli tal-aggregazzjoni stipulati fl-Artikolu 29 tad-Direttiva 2010/75/UE u biex jiċċareaw kif ir-rata medja annwali tal-fluss tal-gass ta’ skart ġiet determinata u kif il-kontribuzzjoni għal-limiti tat-TNP ġiet ikkalkulata għall-impjanti li kienu esperjenzaw estensjoni matul il-perjodu ta’ referenza 2001-2010. Il-Kummissjoni talbet ukoll għal kjarifika abbażi tal-applikazzjoni ta’ ċerti valuri limitu tal-emissjonijiet għal żewġ impjanti.
(6)
Permezz tal-ittra elettronika tat-23 ta’ Settembru 2013 (7), l-Ungerija infurmat lill-Kummissjoni li impjant wieħed tneħħa mit-TNP u kkonfermat l-applikazzjoni korretta tar-regoli tal-aggregazzjoni stipulati fl-Artikolu 29 tad-Direttiva 2010/75/UE fl-impjanti li fadal. L-Ungerija kkjarifikat ukoll il-metodu użat għall-kalkolu tar-rata tal-fluss tal-gass ta’ skart għal kull tip ta’ fjuwil, ipprovdiet ġustifikazzjoni biex tapplika valuri limiti tal-emissjonijiet speċifiċi u kkoreġiet ċerta dejta żbaljata.
(7)
Permezz tal-ittra tal-4 ta’ Ottubru 2013 (8), il-Kummissjoni talbet kjarifika ulterjuri tad-dejta u l-metodoloġija użati għall-kalkolu tar-rata medja annwali tal-fluss tal-gass ta’ skart għal ħames impjanti, u l-Ungerija pprovdiet din l-informazzjoni permezz tal-ittra tal-10 ta’ Ottubru 2013 (9). Wara l-valutazzjoni tad-dejta pprovduta u s-sejba tal-inkonsistenzi li kien għad fadal għal żewġ impajnti, il-Kummissjoni, permezz tal-ittra tal-15 ta’ Ottubru 2013 (10), talbet lill-awtoritajiet Ungeriżi biex jagħmlu verifika ulterjuri tal-kalkoli għal dawk l-impjanti.
(8)
Permezz tal-ittra tat-18 ta’ Ottubru 2013 (11), l-Ungerija pprovdiet id-dejta kkoreġuta għar-rata medja annwali tal-fluss tal-gass ta’ skart għaż-żewġ impjanti konċernati, kif ukoll spjegazzjoni dwarha, f’konformità mad-Deċiżjoni ta’ Implimentazzjoni tal-Kummissjoni 2012/115/UE (12).
(9)
Għaldaqstant, it-TNP ġie vvalutat mill-Kummissjoni b’konformità mal-Artikolu 32(1), (3) u (4) tad-Direttiva 2010/75/UE u mad-Deċiżjoni ta’ Implimentazzjoni 2012/115/UE.
(10)
B’mod partikolari, il-Kummissjoni eżaminat il-konsistenza u l-korrettezza tad-dejta, is-suppożizzjonijiet u l-kalkoli użati biex jiġu determinati l-kontribuzzjonijiet ta’ kull wieħed mill-impjanti tal-kombustjoni koperti mit-TNP għal-limiti massimi tal-emissjonijiet stabbiliti fit-TNP, u analizzat jekk it-TNP jinkludix oġġettivi u miri, miżuri u skedi relatati biex jintlaħqu dawn l-oġġettivi u mekkaniżmu ta’ monitoraġġ biex jivvaluta l-konformità fil-ġejjieni.
(11)
Minbarra l-informazzjoni addizzjonali sottomessa, il-Kummissjoni sabet li l-limiti massimi tal-emissjonijiet għas-snin 2016 u 2019 ġew ikkalkulati bl-użu ta’ dejta u formoli xierqa u li l-kalkoli kienu korretti. L-Ungerija pprovdiet biżżejjed informazzjoni dwar il-miżuri li se jiġu implimentati sabiex jintlaħqu l-limiti massimi tal-emissjonijiet, il-monitoraġġ u r-rappurtar lill-Kummissjoni dwar l-implimentazzjoni tat-TNP.
(12)
Il-Kummissjoni hija sodisfatta li l-awtoritajiet Ungeriżi kkunsidraw id-dispożizzjonijiet elenkati fl-Artikolu 32(1), (3) u (4) tad-Direttiva 2010/75/UE u fid-Deċiżjoni ta’ Implimentazzjoni 2012/115/UE.
(13)
L-implimentazzjoni tat-TNP għandha tkun mingħajr preġudizzju għal liġijiet oħra applikabbli nazzjonali u tal-Unjoni. B’mod partikolari, billi tistabbilixxi l-kundizzjonijiet għall-permessi individwali għall-impjanti ta’ kombustjoni koperti mit-TNP, l-Ungerija għandha tiżgura li ma tiġix kompromessal-konformità mar-rekwiżiti stabbiliti, fost l-oħrajn, fid-Direttiva 2010/75/UE, id-Direttiva 2008/50/KE tal-Parlament Ewropew u tal-Kunsill (13) u d-Direttiva 2001/81/KE tal-Parlament Ewropew u tal-Kunsill (14).
(14)
L-Artikolu 32(6) tad-Direttiva 2010/75/UE jesiġi li l-Ungerija tinforma lill-Kummissjoni dwar kull tibdil sussegwenti fit-TNP. Il-Kummissjoni għandha tivvaluta jekk dan it-tibdil ikunx konformi mad-dispożizzjonijiet stabbiliti fl-Artikolu 32(1), (3) u (4) tad-Direttiva 2010/75/UE u fid-Deċiżjoni ta’ Implimentazzjoni 2012/115/UE,
ADOTTAT DIN ID-DEĊIŻJONI:
Artikolu 1
1. Abbażi tal-Artikolu 32(1), (3) u (4) tad-Direttiva 2010/75/UE u tad-Deċiżjoni ta’ Implimentazzjoni 2012/115/UE, ma hemmx oġġezzjonijiet kontra l-pjan nazzjonali tranżizzjonali li l-Ungerija bagħtet lill-Kummissjoni fit-28 ta’ Diċembru 2012 skont l-Artikolu 32(5) tad-Direttiva 2010/75/UE, kif emendat skont l-informazzjoni addizzjonali mibgħuta fil-25 ta’ Ġunju 2013, it-23 ta’ Settembru 2013, l-10 ta’ Ottubru 2013 u t-18 ta’ Ottubru 2013 (15).
2. Il-lista tal-impjanti koperti mill-pjan nazzjonali tranżizzjonali, is-sustanzi niġġiesa li għalihom dawn l-impjanti huma koperti, u l-limiti massimi ta’ emissjonijiet applikabbli huma stipulati fl-Anness.
3. L-implimentazzjoni tal-pjan nazzjonali tranżizzjonali mill-awtoritajiet Ungeriżi ma għandhiex teżenta lill-Ungerija milli tkun konformi mad-dispożizzjonijiet tad-Direttiva 2010/75/UE dwar l-emissjonijiet minn impjanti individwali ta’ kombustjoni koperti mill-pjan, u ma’ korpi rilevanti oħra tal-liġi ambjentali tal-Unjoni Ewropea.
Artikolu 2
Il-Kummissjoni għandha tivvaluta jekk kwalunkwe tibdil sussegwenti li jsir fil-pjan nazzjonali tranżizzjonali, li l-Ungerija tinnotifika fil-futur, ikunx konformi mad-dispożizzjonijiet elenkati fl-Artikolu 32(1), (3) u (4) tad-Direttiva 2010/75/UE u fid-Deċiżjoni ta’ Implimentazzjoni 2012/115/UE.
Artikolu 3
Din id-Deċiżjoni hija indirizzata lill-Ungerija.
Magħmul fi Brussell, l-4 ta’ Frar 2014.

Labels: 18
1
20